Makao rinkos ekonomika ir toliau veikė efektyviai, nors ekonomikos augimui neigiamos įtakos turėjo tai, kad per pirmuosius du ketvirčius gerokai sumažėjo lošimo pajamos, nuo kurių Makao pernelyg priklausoma. Makao fiskaliniai rezervai išliko pertekliniai. Trečiąjį ketvirtį nustatytas BVP augimas – BVP didėjo pirmą kartą per dvejus metus. Siekdama sumažinti priklausomumą nuo lošimo namų sektoriaus, Vyriausybė parengė pirmąjį penkerių metų vystymosi planą (2016–2020 m.).

Maždaug tuo pačiu metu Makao teisėsaugos tarnybos pripažino, kad pastaraisiais metais žemyninės Kinijos institucijoms perdavė mažiausiai tris asmenis, iš kurių du – nuolatiniai Honkongo gyventojai, nepaisydamos teismų sprendimų, kuriais tokia ekstradicija pripažinta neteisėta. Tai lėmė dar didesnį susirūpinimą dėl vykstančių diskusijų dėl ekstradicijos susitarimo. 2015 m. Jungtinių Tautų komitetas prieš kankinimą savo išvadose dėl Makao pabrėžė bėglių perdavimo problemą, tačiau panašu, kad Makao valdžios institucijos nesiėmė jos tinkamai spręsti. ES dar kartą pabrėžia teisinės valstybės ir pagarbos žmogaus teisėms svarbą ir tai, kad sprendžiant tam tikrus klausimus, pavyzdžiui, susijusius su ekstradicijos susitarimais, būtina visapusiškai laikytis tarptautinės teisės.

Lygios galimybės, teisės ir laisvės. Laikantis principo „viena šalis – dvi sistemos“, toliau buvo gerbiamos Makao žmonių teisės bei pagrindinės laisvės ir puoselėjami teisinės valstybės principai. Makao naudojamasi daugeliu piliečių laisvių ir gerbiamos žmogaus teisės bei pagrindinės laisvės. Vis dėlto vyriausybė ir toliau nepritarė Jungtinių Tautų komiteto prieš kankinimą pasiūlymui įsteigti nepriklausomą žmogaus teisių įstaigą, motyvuodama tuo, kad tokia rekomendacija netaikytina Makao, kaip Ypatingajam administraciniam Kinijos Liaudies Respublikos regionui.

Žiniasklaida išliko pakankamai įvairi, ji ir toliau be apribojimų atspindėjo nuomonių įvairovę. Atrodo, kad egzistuoja tam tikra savicenzūra, ypač kinakalbių žiniasklaidoje ir pranešant su Kinija susijusias naujienas. Tarptautinė žiniasklaida veikia laisvai. Tačiau Makao žurnalistų asociacija išreiškė didelį susirūpinimą dėl to, kad gruodžio 20 d. protestus dėl Pearl Horizon nušvietę žurnalistai buvo pakartotinai įžeidinėjami ir stumdomi. Asociacija teigė, kad tokiu elgesiu buvo pažeista žiniasklaidos laisvė ir išreiškė susirūpinimą dėl to, kad į Makao nebuvo leista atvykti ir apie protestus pranešti Honkongo laikraščio Apple Daily žurnalistui. Tai buvo ne pirmas kartas, kai atsisakyta leisti atvykti Honkongo žurnalistams ir politinių grupių nariams.

Nuolatinį susirūpinimą kelia diskriminacija dėl seksualinės orientacijos ir lyties tapatybės, visų pirma užimtumo, švietimo ir sveikatos priežiūros srityse. Tos pačios lyties asmenų santykiai dar turi būti įtraukti į teisės aktą, kuriuo smurtas šeimoje pripažįstamas baudžiamuoju nusikaltimu. Jungtinių Tautų Ekonominių, socialinių ir kultūrinių teisių komitetas jau paragino Makao priimti išsamius kovos su diskriminacija teisės aktus lesbietėms, gėjams, biseksualiems ir translyčiams asmenims. Siekiant užtikrinti lyčių lygybę, taip pat turi būti priimta daugiau teisės aktų, pavyzdžiui, seksualinio priekabiavimo srityje.

Makao vyriausybė ir toliau dėjo daug pastangų kovos su tarpvalstybiniu nusikalstamumu, visų pirma prekyba žmonėmis, srityje. Vyriausybės, teisėsaugos, teisingumo ir socialinių reikalų atstovus vienijanti tarpžinybinė įstaiga – Prekybos žmonėmis atgrasomųjų priemonių rengimo komitetas – ir toliau vykdė kovos su prekyba žmonėmis veiksmus ir įgyvendino priemones prevencijai ir aukų apsaugai užtikrinti. Nors pateikiama daug skundų, išnagrinėjama nedaug baudžiamųjų bylų ir priimama nedaug apkaltinamųjų nuosprendžių dėl prekybos žmonėmis. Vyriausybė išreiškė pasiryžimą išspręsti šią problemą ir noriai sutiko bendradarbiauti su tarptautiniais partneriais, įskaitant ES.

Makao neveiksmingai įgyvendina asociacijų ir kolektyvinių derybų laisvę, įtvirtintą Tarptautinės darbo organizacijos konvencijose. Siūlomi privačiųjų interesų įstatymai dėl profesinių sąjungų ir kolektyvinių derybų Įstatymų leidžiamojoje asamblėjoje nuolat atmetami. Darbuotojai gali laisvai dalyvauti profesinių sąjungų veikloje ir kolektyviniuose veiksmuose, tačiau jie nėra apsaugoti nuo atsakomųjų veiksmų. Darbo santykių įstatymo 70 straipsnyje nustatyta, kad darbdavys gali atleisti darbuotoją be pagrįstos priežasties, išmokėdamas jam nedidelę kompensaciją. 2016 m. įstatymų leidėjai septintą kartą nepritarė Profesinių sąjungų įstatymui, nors šį kartą už jį balsavo daugiau įstatymų leidėjų nei ankstesniais metais. Daug įstatymų leidėjų nurodė, kad įstatymui nepritarta pirmiausia dėl stringančios ekonomikos ir netinkamo laiko.

Toliau įgyvendintos griežtos kovos su korupcija priemonės, nors aptariamaisiais metais nustatyti keli aukšto rango pareigūnų korupcijos atvejai. Kovos su korupcija komisija pažėrė kritikos vyriausybei už tai, kad žemės mainų sandoriu, susijusiu su vietos gamykla, buvo pažeistas įstatymas. Komisija teigė, kad sandoris yra negaliojantis, ir paragino susijusią teritoriją įtraukti į saugomų teritorijų sąrašą.

Ekonominė plėtra

Pastaraisiais metais Makao patyrė didelį ekonomikos nuosmukį, kurio priežastys buvo lėtėjanti Kinijos ekonomika, turėjusi neigiamą poveikį lošimo namų sektoriui, ir žemyninėje šalies dalyje vykdyta kovos su korupcija kampanija. 2015 m. Makao realusis BVP smuko 20,3 proc. 2016 m. trečiąjį ketvirtį ekonomikos nuosmukis palaipsniui mažėjo – realusis BVP išaugo 4 proc. ir tai buvo pirmasis per dvejus metus ketvirtinis augimas. Bendrai 2016 m. ekonomika realiąja verte susitraukė 2,1 proc. Po daugiau nei dvejų metų nuolatinio mažėjimo, 2016 m. antroje pusėje lošimo pajamos išaugo. Lošimo pajamos 2016 m. iš viso sumažėjo tik 3,3 proc. arba 230,8 mlrd. MOP – tai daug mažiau nei 2015 m., kai nuosmukio rodiklis buvo dviženklis. Turizmo sektoriaus rodikliai nuosekliai gerėjo, pirmiausia dėl dviejų naujų lošimo namų kurortų – Wynn Palace ir Parisian. Bendras atvykusių lankytojų skaičius 2016 m. išaugo 0,8 proc. iki 30,9 mln. Daugiausia turistų į Makao, kaip ir anksčiau, atvyko iš žemyninės Kinijos – 2016 m. per pirmuosius 11 mėnesių jie sudarė du trečdalius lankytojų, 21 proc. turistų atvyko iš Honkongo, 3,5 proc. – iš Taivano, 2,1 proc. – iš Korėjos ir 1 proc. – iš Japonijos.

Siekdama sumažinti priklausomumą nuo lošimo namų sektoriaus, vyriausybė pradėjo įgyvendinti pirmąjį penkerių metų vystymosi planą (2016–2020 m.), kuriame išdėstė išsamius ekonomikos vystymosi tikslus, kuriais siekiama pagerinti gyvenimo sąlygas ir įvairinti ekonomiką. Juo siekiama paversti Makao tarptautiniu turizmo ir laisvalaikio traukos centru ir sukurti Kinijos bei portugališkai kalbančių šalių ekonomikos ir prekybos forumą („Centro ir forumo“ politika). Plane taip pat numatyta dėti daugiau pastangų siekiant didesnio ekonomikos įvairinimo ir stipresnio regioninio bendradarbiavimo, visų pirma su Guandongo provincija, kaip nurodyta 13-ajame Kinijos penkerių metų plane 2016–2020 m.

Penkerių metų vystymosi plane pateiktos konkrečios ilgalaikės politikos priemonės ekonomikos priklausomumui nuo lošimo namų sektoriaus mažinti. Šiomis priemonėmis siekiama, be kita ko, nustatyti, kad 10 metų, skaičiuojant nuo 2013 m., naujai įrengiamų lošimo stalų dalis negalės viršyti 3 proc.; su lošimais nesusijusią bendrų lošimo pajamų dalį padidinti nuo dabar esančių 6,6 proc. iki 9 proc. 2020 m.; kad daugiau žmonių būtų įdarbinama mažmeninės prekybos, viešbučių ir gamybos sektoriuose; stiprinti finansines paslaugas ir iki 2019 m. įsteigti YAR Makao vystymosi fondą (iš esmės, nepriklausomą turto fondą).

Be to, plane nurodytos įvairios iniciatyvos, kuriomis siekiama skatinti kūrybos pramonę, infrastruktūros plėtrą, pažangiųjų miestų vystymąsi, aplinkos apsaugą, taip pat stiprinti sveikatos priežiūrą, švietimą ir aprūpinimą būstu. Jame pateikta nuoroda į iniciatyvą „One Belt, One Road“ ir galimą Makao vaidmenį ją įgyvendinant, visų pirma, kiek tai susiję su jūrų keliu ir tarpininkavimu portugališkai kalbančių šalių verslininkams. Po 2015 m. atliktos jūrų sienų peržiūros Makao siekia vystyti jūrų ekonomiką ir kuo labiau prisidėti prie iniciatyvos „One Belt, One Road“ įgyvendinimo.

Lapkričio mėn. Vyriausybės vadovas Fernando Chui Įstatymų leidžiamajai asamblėjai perskaitė savo 2017 m. politinį pranešimą. Vyriausybė pažadėjo skatinti veiklos vykdytojus statyti prabangius viešbučius ir prekybos centrus, įgyvendinti pagalbos vietos MVĮ dalyvaujant didelio masto parodose veiksmų planą, išplėsti naujų įmonių sistemą bei pasiūlyti jaunimui kokybišką mokymą.

Politiniame pranešime taip pat buvo numatytos įvairios gerovės užtikrinimo priemonės ir subsidijos, įskaitant populiarias jau dešimtus metus iš eilės Makao gyventojams skiriamas grynųjų pinigų išmokas.

Makao fiskalinė būklė išliko gera, jis sukaupęs daug atsargų. Apskaičiuota, kad jos fiskaliniai rezervai turėtų siekti 468 mlrd. MOP, t. y. 130 proc. BVP. Tokie rezervai labai dideli, atsižvelgiant į tai, kad Makao gyvena mažiau kaip pusė milijono gyventojų (neskaitant darbuotojų iš svetur). Makao nuosekliai fiksuotas fiskalinis perteklius, nepaisant to, kad 2015 m. ir 2016 m. buvo smarkiai sumažinti lošimo mokesčiai.

Makao vis dar labai trūksta darbo jėgos. Pastaruosius ketverius metus nedarbo lygis yra 2 proc. arba mažesnis; 2016 m. nedarbo lygis buvo 1,9 proc. Todėl šalies ekonomika yra labai priklausoma nuo darbuotojų ir specialistų iš užsienio. Nepaisant ekonomikos nuosmukio, 2016 m. Makao buvo per 180 000 darbuotojų nerezidentų, kurie sudarė 45 proc. dirbančių gyventojų. Iš svetur atvykę darbuotojai tapo opia politine problema. Lapkričio mėn. ekonomikos ir finansų sekretorius Lionelis Leongas Įstatymų leidžiamojoje asamblėjoje pakartojo, kad Makao vyriausybė užtikrins įsidarbinimo galimybes vietos gyventojams ir įdiegs mechanizmą, pagal kurį darbuotojai nerezidentai turės išvykti iš YAR. Įstatymų leidėjai skundėsi, kad piktnaudžiaujama darbo jėgos importo tvarka. Dėl to vietos gyventojai praranda darbą, nedidėja jų darbo užmokestis, o kai kurie vadovai lėčiau kopia karjeros laiptais. Tačiau įmonės ne kartą skundėsi tinkamos kvalifikacijos specialistų, reikalingų vis platesnio masto veiklai vykdyti, stygiumi.

13-ajame Kinijos penkerių metų plane yra skyrius apie Makao (kartu su Honkongu), kuriame pabrėžiamas glaudesnis Honkongo ir Makao bendradarbiavimas su žemynine dalimi. Kinija remia Guangdongo, Honkongo ir Makao bendradarbiavimo platformų kūrimą, taip pat skatina Honkongą ir Makao didinti savo vaidmenį Perlų upės deltos regione ir plėtoti Guangdongo, Honkongo ir Makao Didžiosios Įlankos regioną. Kovo mėn. Valstybės Taryba pateikė bendradarbiavimo Perlų upės deltos regione skatinimo gaires, skirtas devyniems regionams: Fudzianui, Dziangsi, Hunanui, Guangdongui, Guangsi džuangų autonominiam rajonui, Hainanui, Sičuanui, Guidžou ir Junanui, taip pat Honkongo ir Makao specialiesiems administraciniams regionams („9+2“). Kinijos centrinės valdžios nuomone, šis regionas pirmauja vykdant reformas ir yra svarbus žemyninei daliai, siekiant užtikrinti bendradarbiavimo su Honkongu ir Makao galimybes, taip pat labai svarbus pažangai įgyvendinant iniciatyvą „One Belt, One Road“.

Todėl Makao toliau rėmė didesnę integraciją su Perlų upės deltos regionu ir ekonomikos ir prekybos bendradarbiavimo forume siekė užimti Kinijos ir portugališkai kalbančių šalių tarpininko poziciją. Be Perlų upės deltos regiono, Makao vyriausybės vadovo politiniame pranešime taip pat buvo paminėtas glaudesnis bendradarbiavimas su kitomis Kinijos provincijomis ir savivaldybėmis, kaip antai Dziangsu, Pekino ir Tiandzino, ir su tradiciškai pramoniniais rajonais, esančiais Kinijos vidurio vakarų ir šiaurės rytų regionuose.

Spalio mėn. Makao vykusiame ekonomikos ir prekybos bendradarbiavimo forume surengta penktoji Kinijos ir portugališkai kalbančių šalių ministrų konferencija. Forume dalyvavo Kinijos Ministras Pirmininkas Li Keqiangas; jame siekta sustiprinti Kinijos ekonominius ryšius su besivystančiomis šalimis, taip pat – nubrėžti naują kryptį Makao. Li Keqiango vizitas vertintas ne tik kaip aiški parama Makao ekonominei politikai, bet ir bendrai kaip teigiamas YAR Makao, įskaitant jos politinį vystymąsi, įvertinimas. Ministras Pirmininkas paskelbė dar 19 priemonių, skirtų Makao ekonomikai pertvarkyti, įskaitant:

Kinijos centrinės valdžios paramą Makao kuriant Kinijos bei portugališkai kalbančių šalių RMB tarpuskaitos centrą ir vystant finansinės nuomos, e. prekybos ir eksporto kredito draudimo paslaugas;